Balatonendréd Község Önkormányzata Képviselő-testületének 1/2023. (III. 1.) önkormányzati rendelete

**A temetőről és a temetkezésről**

Balatonendréd Község Önkormányzat Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva az Országos Fogyasztóvédelmi Egyesület Somogy Megyei Szervezete véleményének kikérésével a következőket rendeli el:

**1. §**

(1) A rendelet hatálya kiterjed a Balatonendréd község közigazgatási területén lévő temetőre (továbbiakban: temető) annak fenntartására, a temetkezéssel kapcsolatos tevékenységre, és azok folytatóira, a temető látogatóira és a temetőben vállalkozási tevékenységet folytató személyekre.

(2) Az önkormányzat a Balatonendréd 0184 hrsz alatti köztemető fenntartásáról és üzemeltetéséről saját maga gondoskodik.

(3) A temető üzemeltetője a temetőkről és a temetkezésről szóló 1999. évi XLIII törvény 18. §-ában meghatározott nyilvántartásokat köteles vezetni.

**2. §**

(1) Az üzemeltető tevékenysége során a temetőt látogatók kegyeleti érzéseit nem sértheti, zajkeltéssel a szertartásokat nem zavarhatja.

(2) A temetőben lévő síremléket, sírjelet felállítani és bontani csak a temető üzemeltetővel történő előzetes – a rendelkezési jogosulttól származó írásbeli nyilatkozattal – bejelentés után lehet, szakirányú végzettséggel rendelkező személy irányításával.

(3) A temető területéről sírkövet, síremléket, fejfát – vagyonvédelmi okokból – csak a temető üzemeltetőjének történt előzetes bejelentés után szabad kivinni.

(4) A temetői munkák – különösen rátemetés, exhumálás, áthelyezés – során talált értéktárgyakról – ékszer, nemesfémből készült protézis -, és a megtalálás körülményeiről az üzemeltető jegyzőkönyvet köteles felvenni.

(5) A talált értékek biztonságos megőrzéséről az üzemeltető gondoskodik a jogosultnak történő átadásig.

(6) A temető üzemeltetője biztosítja az eltemetés (urna elhelyezés) feltételeit (ravatalozó, hűtő és ravatalozási kellékek a szolgáltatást végző igénye szerint díjfizetés ellenében 2. melléklet 1. pont).

**3. §**

(1) Az önkormányzat a tulajdonában álló köztemetőben az alábbi infrastrukturális feltételeket biztosítja:

*a)* a temetőhöz vezető út, valamint a temető előtt murvázott gépjármű várakozóhely;

*b)* vízvételi lehetőség ( 3 db közkifolyó csap),

*c)* ravatalozó épület, valamint hűtőkamra,

*d)* hulladékgyűjtő,

*e)* kerítés.

(2) A (1) bekezdésben felsorolt létesítmények közül:

*a)* a sírgondozás céljára a vizet bárki ingyenesen vételezhet, a temető területén keletkező hulladékot, koszorú- és virágmaradványt az erre kijelölt lerakóhelyen díjtalanul lerakhatja;

*b)* a ravatalozó és a hűtőkamra használata után a 2. melléklet 1. pontjában meghatározott díjakat kell megfizetni.

**4. §**

(1) A temetőt sírhelytáblákra (parcella), valamint urnasírhely- táblákra kell felosztani. A sírhelytáblákat pedig sorokra kell osztani, a sírhelytáblákon belül kell kijelölni a sírboltokat és a gyermek sírhelyeket.

(2) A sírhelytáblák olyan temetőrészeket jelölnek, amelyeket a nyugvási idő elteltével - szabályszerű eljárás mellett - fel kell számolni, és újabb temetések céljára igénybe lehet venni.

(3) Betelt sírhelytáblákat az utolsó temetés napjával le kell zárni. A lezárt sírhelytáblákba koporsós temetés csak sírboltba, vagy sírhelybe rátemetéssel engedélyezhető.

(4) A temetőben már korábban elhelyezett urnák kérelemre történő kiadásáról az üzemeltető gondoskodik.

**5. §**

A köztemetőben a következő temetési helyek állnak rendelkezésre:

*a)* koporsós temetés

*aa)* felnőtt egyes sírhely,

*ab)* felnőtt kettes sírhely,

*ac)* gyermek sírhely,

*ad)* sírbolt,

*b)* hamvasztásos temetés

*ba)* urnafülke (kolumbárium),

*bb)* urnasírhely (földbe temetés),

*bc)* urnasírbolt (földbe temetés).

*c)* föld feletti kripta építmény a sírbolt fölé.

**6. §**

(1) A temetőben lévő sírhelyek méretei:

*a)* Sírhelyek:

*aa)* Felnőtt egyes sírhely: 220 cm hosszú, 200 cm mély, 100 cm széles,

*ab)* Felnőtt kettes sírhely: 220 cm hosszú, 200 cm mély, 200 cm széles.

*ac)* Koporsós rátemetés esetén úgy kell mélyíteni, hogy a felülre kerülő koporsó aljzata legalább 160 cm mélységbe kerüljön.

*b)* Gyermek sírhely: 160 cm hosszú, 200 cm mély, 100 cm széles.

*c)* Urnasírhely, Urnasírbolt földbe temetésnél: 110 cm hosszú, 100 cm mély, 90 cm széles.

*d)* Sírboltok:

*da)* Kétszemélyes 240 cm hosszú, 240 cm mély, 220 cm széles,

*db)* Háromszemélyes 240 cm hosszú, 240 cm mély, 250 cm széles,

*dc)* Négyszemélyes 240 cm hosszú, 240 cm mély, 300 cm széles

*e)* Urnafülke (kolumbárium): 30 x 30 x 30 cm .

*f)* Földfeletti kripta építmény (sírbolt fölé): 300 x 400 cm (maximum 450 cm gerinc).

(2) Sírhelyek közti távolság 60 cm , sorok egymás közötti távolsága sírhelyek szegélyétől számítva 80 cm . A sírdombok magassága legfeljebb 50 cm lehet.

(3) Felnőtt sírhely díj befizetése mellett a felnőtt sírhelytáblába 10 éven aluli gyermek is temethető. Ilyen esetben azonban a sír méreteinek a felnőtt sír méreteivel azonosnak kell lenni.

(4) A megváltott egy urnafülkébe legfeljebb kettő urna helyezhető el.

(5) Az egyes sírhelytáblákban lévő sírhelyek sírdombokkal, vagy anélkül alakíthatók ki, a kialakításnak sírhely táblán belül egységesnek kell lennie.

**7. §**

(1) A sírboltot csak kiviteli terv alapján lehet építeni, a tervet az üzemeltetőnek be kell mutatni. A sírbolt építési munkák végzésének várható időpontját az üzemeltetőnek be kell jelenteni.

(2) A sírbolt felett rendelkezőnek azt kell tekinteni, aki a használati díjat megfizette.

(3) Arra nézve, hogy a sírboltba kik temetkezhetnek, a létesítőnek a sírboltkönyvbe bejegyzett rendelkezései az irányadók.

(4) A sírboltba koporsóban csak annyi elhunyt személy temethető, ahány férőhelyre azt építették. Ezen kívül két férőhelyes sírboltba további hat urna, négyszemélyes sírboltba további tizenkét urna helyezhető el. Amennyiben a sírbolt tulajdonosa a temetkezési jogosultságáról a sírboltkönyvben, vagy végrendeletileg nem tett rendelkezést, úgy a sírboltba az elhalt hozzátartozói az elhalálozás sorrendjében temethetők.

(5) A sírbolt tulajdonosának kérelmére a sírboltban elhelyezett koporsókban lévő porladáson túli csontmaradványokat össze kell gyűjteni és hamvasztás után urnában, vagy gyermek-koporsóban a sírboltba vissza kell helyezni.

(6) Síremléket szilárd talajra kell építeni. A síremlék, sírbolt nem foglalhat el a sírhelynél nagyobb területet.

**8. §**

(1) Egymás mellett lévő, közös eltemettetési céllal vásárolt kettes sírhelyre csak dupla síremléket lehet emelni.

(2) A síremlék körül létesített járda magassága a talajszinttől maximum 6 cm lehet. A sírkeret magassága a járdaszinttől számítva 30 cm . lehet.

(3) A síremlék magassága a járdaszinttől:

*a)* gyermeksíroknál 120 cm ,

*b)* felnőtt síroknál 150 cm lehet.

(4) A kiásott kriptahelyeket az alépítmény elkészültéig baleset megelőzésére alkalmas védőkorláttal körbe kell keríteni.

(5) A síremléknek meg kell felelnie a temető arculatának. Közízlést sértő formájú és feliratú síremléket felállítani nem szabad.

(6) Temetői létesítményeket (síremlék, sírbolt ) elkészültük után, a temető üzemeltetőjének jóváhagyás céljából be kell mutatni.

**9. §**

(1) Az egyes temetési helyekért az elhunyt hozzátartozójának, illetve az eltemetésre kötelezettnek díjat kell fizetni. A díj mértékét e rendelet 1. melléklete tartalmazza. A temetési hely megváltását a temettető az üzemeltetőnek fizeti meg.

(2) A rendelkezési jogosultság kezdési időpontja a megváltás napja:

*a)* sírhely esetén 25 év,

*b)* sírbolt esetén 60 év,

*c)* urnafülke esetén 10 év, urnasírhely esetén 25 év,

*d)* urnasírbolt esetén 20 év,

*e)* föld feletti kripta a temető fennállásáig,

*f)* díszsírhely esetén a temető fennállásáig tart.

(3) Az elhunytat – ha az eltemettetőnek még nincs a temetőben meglévő temetési hely felett rendelkezési joga – az elhalálozás ideje szerinti sorrendben következő temetési helyre kell temetni.

(4) A temetési helyek használatának joga – sírbolt kivételével – magánszemélyek között nem ruházható át, nem örökölhető.

(5) Kiürítés során a temetőben felállított síremlék lebontása, áthelyezése előtt a munkálatokat az üzemeltetőnek be kell jelenteni.

(6)[[1]](#footnote-1) A temetési hely megváltásakor, ha az elhunyt balatonendrédi lakóhellyel rendelkezett vagy a temetési helyet megváltó személy tárgyév első napjától a megváltás időpontjáig balatonendrédi lakóhellyel rendelkezik az 1. melléklet 1-2. pontjában meghatározott díjból 50%-os kedvezmény illeti meg

(7)[[2]](#footnote-2) A temetési hely újraváltásakor, ha a temetési helyet újraváltó személy tárgyév első napjától a megváltás időpontjáig balatonendrédi lakóhellyel rendelkezik az 1. melléklet 4. pontjában meghatározott díjból 50%-os kedvezmény illeti meg,

**10. §**

(1) Az üzemeltető összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és urnaelhelyezés zökkenőmentes lefolytatását.

(2) A köztemetőben vállalkozásszerűen munkát végző (kőfaragó, stb.) vállalkozók a temető használata után munkánként e rendelet 2. melléklet 2. pontja alapján temető fenntartási hozzájárulást kötelesek fizetni a temető üzemeltetőjének.

(3) A temetkezési szolgáltatást végző vállalkozók temetésenként e rendelet 2. melléklet 1. pontja alapján díjat kötelesek fizetni a temetői létesítmények, illetve az üzemeltető által biztosított szolgáltatások (ravatalozó, hűtő, stb.) igénybe vételéért a temető üzemeltetőjének.

**11. §**

A felravatalozott koporsót – az eltemettető kívánságára – a búcsúztatás (szertartás) megkezdéséig nyitva lehet tartani. Nem lehet nyitva tartani az oszlásnak indult, vagy roncsolt állapotban lévő holttest koporsóját.

**12. §**

(1) A temetőt látogatók tájékoztatását a temető bejáratánál elhelyezett tábla szolgálja, amelyen fel kell tüntetni a temető nyitvatartási idejét, a tulajdonos és az üzemeltető megnevezését, pontos címét.

(2) A nyitva tartás rendje: április 1-jétől – október 31-ig 700 - 2000 óráig, november 1-jétől – március 31-éig 700- 1700óráig

**13. §**

(1) A temetőben és annak közvetlen közelében tilos minden olyan magatartás, amely a kegyeleti érzést és a szertartások rendjét sérti, valamint a látogatókat megbotránkoztathatja.

(2) A temetőben 12 éven aluli gyermek csak szülői felügyelettel tartózkodhat.

(3) Állatot – vakvezető vagy őrző-védő kutya kivételével – a temetőbe bevinni tilos.

(4) A temetőbe járművel behajtani – a mozgássérült és a szolgáltatást végző kivételével – csak a tulajdonost képviselő Polgármester külön írásos engedélyével lehet.

**14. §**

(1) Kegyeleti tárgyakat, növényeket és egyéb díszítő anyagokat rongálni, bepiszkítani, eltávolítani és elszállítani tilos.

(2) A temetőben keletkezett hulladékot csak az arra kijelölt helyekre lehet lerakni. A keletkezett hulladék elszállításáról szükség szerint a temető üzemeltetője gondoskodik.

(3) A temetőben avart, elszáradt koszorút, vagy virágmaradványokat égetni tilos.

(4) A sírok és sírboltok – beleértve az urnák elhelyezésére szolgálókat is – kerítéssel nem határolhatók körül. Padok és ülőalkalmatosságok az üzemeltető előzetes hozzájárulásával helyezhetők el.

(5) A temető egész területén, különösen a síremlékeken és a kolumbárium fülkék előrészén közízlést sértő feliratok, dísztárgyak és díszítőelemek nem helyezhetők el.

(6) A sírgondozás kivételével a temetőben végzendő munkákhoz, építőanyagnak a temetőbe való beszállításához és az építési vagy bontási munkák elvégzéséhez az üzemeltető engedélye szükséges. Az üzemeltető jogosult minden engedélyköteles munkánál a jogerős hatósági engedély bemutatását kérni, amelynek hiánya esetén a munkavégzést megtilthatja.

(7) A temetőben vállalkozásszerű munkavégzés hétköznaponként 8 és 16 óra között történhet.

**15. §**

(1) A sírhelyekre csak olyan egynyári, kétnyári vagy évelő lágyszárú virág, dísznövény, talajtakaró növény és cserje ültethető, amelynek növekedési magassága nem haladja meg a 2 métert és nem terjed túl a sírhely határán.

(2) Fát, cserjét a köztemető területén magánszemély nem ültethet.

(3) A megváltott sírhelyeket a hozzátartozó köteles rendszeresen gondozni.

**16. §**

Ez a rendelet 2023. április 1-jén lép hatályba.

**17. §**

Hatályát veszti a temetőkről és a temetkezésről szóló 9/2006. (IV.7.) önkormányzati rendelet.

*1. melléklet az 1/2023. (III. 1.) önkormányzati rendelethez*

**A temetési helyek meg- és újraváltási díjairól**

1. Koporsós temetés esetében:

1.1. gyermeksírhely (10 éven aluli elhunyt esetén) ingyenes

1.2. felnőtt egyes sírhely 20.000,-Ft,

1.3. felnőtt kettes sírhely 30.000,-Ft,

1.4. sírbolt 30.000,-Ft/m2

1.5. föld feletti kripta 500.000,-Ft.

2. Hamvasztásos temetés esetén:

2.1. urnafülke (kolumbárium) 16.000,-Ft,

2.2 családi urnafülke 25.000,-Ft,

2.2. urnasírhely (földbe temetés ) 16.000,-Ft,

2.3. urnasírbolt (földben kripta) 60.000,-Ft,

3. Újraváltás díja:

4. az 1. és 2. pontban meghatározott összeg.

A díjak az általános forgalmi adót nem tartalmazzák.

*2. melléklet az 1/2023. (III. 1.) önkormányzati rendelethez*

**Szolgáltatási díjak**

1. A temetői létesítmények, illetve az üzemeltető által biztosított szolgáltatások igénybevételért fizetendő díjak:

1.1 A temetői létesítmények igénybevételéért(ravatalozó használata, áram használat ) fizetendő díj: 15.000,-Ft

1.1. Elhunyt hűtése (nap/fő) 2.000,-Ft,

1.2. Kellékek használata ingyenes

2. A köztemetőben - a temetkezési szolgáltatók kivételével - a temetőben vállalkozásszerűen munkát végzők által fizetendő temetőfenntartási hozzájárulás díja:

2.1. kripta építés esetén 15.000,-Ft/kripta,

2.2. síremlék építés esetén 4.000,-Ft/ síremlék,

2.3. kripta/síremlék felújítás esetén 3.000,-Ft/kripta, síremlék.

A fenti összegek az általános forgalmi adót nem tartalmazzák

1. A 9. § (6) bekezdését a Balatonendréd Község Önkormányzata Képviselő-testületének 8/2023. (III. 30.) önkormányzati rendelete 1. §-a iktatta be. [↑](#footnote-ref-1)
2. A 9. § (7) bekezdését a Balatonendréd Község Önkormányzata Képviselő-testületének 8/2023. (III. 30.) önkormányzati rendelete 1. §-a iktatta be. [↑](#footnote-ref-2)